Komisijos reglamentas (EB) Nr. 907/2004
2004 m. balandžio 29 d.
iš dalies keičiantis šviežių vaisių ir daržovių prekybos standartus dėl pateikimo ir ženklinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro perdirbtų vaisių ir daržovių produktų rinkų organizavimo [1], ypač į jo 2 straipsnio 2 dalį,
kadangi:
(1) šviežių vaisių ir daržovių prekybos standartuose, nustatytuose pagal Tarybos reglamento (EB) Nr. 2200/96 2 straipsnį, numatytos nuostatos dėl prekių pateikimo pakuotėje ir nurodoma, kad ženklinant pakuotes privaloma pateikti visą reikalaujamą informaciją apie pakuotoją ar ekspeditorių, prekės pobūdį, jos kilmės vietą ir komercines specifikacijas.
(2) Pagal šiame sektoriuje įsigaliojusią praktiką reklamos ar kitais tikslais ant kiekvieno vaisiaus klijuojami lipdukai. Kadangi ši praktika imama taikyti ir labiausiai pažeidžiamiems vaisiams, reikia nustatyti taisykles, kad lipdukais nebūtų daroma žalos prekėms.
(3) Paskutiniu metu vaisių ir daržovių sektoriuje pasireiškusios tendencijos rodo, kad vis dažniau pačiuose auginimo regionuose yra gaminama prekinė pakuotė, apibrėžta 2001 m. birželio 12 d. Komisijos reglamento (EB) Nr. 1148/2001 dėl vaisių ir daržovių atitikties prekybos standartams patikrinimų [2] IV priedo 1 dalies l) punkte. Kai taip nutinka, prekės dažnai gabenamos į vartotojų rinkas gabenimo pakuotėse, kurias galima pakartotinai naudoti.
(4) Siekiant atsižvelgti į šią praktiką, ir ypač siekiant išvengti painiavos, galinčios kilti keičiant etiketes ant gabenimo pakuočių, kurias galima pakartotinai naudoti, tikslinga leisti neteikti ant gabenimo pakuočių etikečių pagal prekybos standartus reikalaujamos informacijos, tačiau su sąlyga, kad prekinės pakuotės ženklinamos teisingai ir ženklinimas aiškiai matomas. Tuo atveju, kai gabenimo pakuotės yra sukraunamos ant padėklų, padėklai turi būti ženklinami.
(5) Be to, turi būti numatyta galimybė ženklinti etiketėmis Komisijos reglamento (EB) Nr. 1148/2001 IV priedo 1 dalies l) punkte nurodytas primines pakuotes, vietoj pakuotojo ir (arba) ekspeditoriaus vardo pateikiant pardavėjo vardą, siekiant geriau atitikti nuostatas, taikomas visiems sufasuotiems maisto produktams, kaip numatyta Europos Parlamento ir Tarybos 2000 m. kovo 20 d. direktyvoje 2000/13/EB dėl valstybių narių įstatymų dėl maisto produktų ženklinimo etiketėmis, pateikimo bei reklamos derinimo [3], su sąlyga, kad informacija, pateikiama ant pirminės pakuotės, leidžia lengvai atpažinti pakuotoją ir (arba) ekspeditorių.
(6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
"Lipdukai, klijuojami ant kiekvienos prekės atskirai, turi būti tokie, kad juos nuėmus neliktų matomų klijų žymių ir defektų ant prekės paviršiaus."
2 straipsnis
"Ant pakuočių nebūtina pateikti informacijos, nurodytos pirmame papunktyje, kai jose yra gerai iš išorės matomos prekinės pakuotės, kuriose yra nurodyta visa ši informacija. Ant šių pakuočių neturi būti tokių nuorodų, kurios galėtų suklaidinti. Jeigu šios pakuotės sukrautos ant gabenimo padėklų, informacija pateikiama ant užrašo, patalpinto gerai matomoje vietoje iš bent dviejų padėklo pusių."
3 straipsnis
"A. Identifikacija
Pakuotojo ir (arba) ekspeditoriaus vardas ir pavardė
Šis tekstas gali būti keičiamas:
- ant visų pakuočių, išskyrus pirmines pakuotes, - oficialiai išleistu arba priimtu kodu, nurodančiu pakuotoją, ir (arba) ekspeditorių, prieš šį kodą pateikiant nuorodą: Pakuotojas ir (arba) ekspeditorius (arba lygiavertes santrumpas),
- tik ant pirminių pakuočių - pardavėjo, turinčio būstinę Bendrijoje, vardu ir adresu, kurie pateikiami po nuorodos Pakuota už: arba po lygiaverčio užrašo. Šiuo atveju etiketėje taip pat turi būti nurodytas pakuotojo ir (arba) ekspeditoriaus kodas. Pardavėjas pateikia visą informaciją apie šio kodo reikšmę, kurią inspektavimo įstaiga laiko reikalinga."
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 29 d.